b'\n_START_ARTICLE_\nMetel O\xc5\xbeegovi\xc4\x87\n_START_PARAGRAPH_\nMetel O\xc5\xbeegovi\xc4\x87 (Zagreb, 4. svibnja 1814. - Be\xc4\x8d, 9. velja\xc4\x8de 1890.), barun, hrvatski politi\xc4\x8dar i preporoditelj iz plemi\xc4\x87ke obitelji O\xc5\xbeegovi\xc4\x87 Barlaba\xc5\xa1eva\xc4\x8dki.\n_START_SECTION_\n\xc5\xbdivotopis\n_START_PARAGRAPH_\nZavr\xc5\xa1io je Klasi\xc4\x8dnu gimnaziju u Zagrebu 1827. godine. Studirao je pravo u Pe\xc5\xa1ti uz veliku podr\xc5\xa1ku oca Stjepana, uglednog politi\xc4\x8dara i strica Mirka, modru\xc5\xa1kog biskupa. Nakon zavr\xc5\xa1etka \xc5\xa1kolovanja doselio se u Vara\xc5\xbedin, gdje ga je grof \xc4\x90uro Erd\xc3\xb6dy 1831. imenovao honorarnim podbilje\xc5\xbenikom, a 1836. velikim bilje\xc5\xbenikom Vara\xc5\xbedinske \xc5\xbeupanije (1836.-1845.). Tijekom svog \xc5\xbeivota i djelovanja u Vara\xc5\xbedinu zalagao se za hrvatski jezik, a 1838. godine utemeljio je narodnu \xc4\x8ditaonicu u Vara\xc5\xbedinu.  Bio je zastupnik Hrvatskog sabora na zajedni\xc4\x8dkom saboru (1843.-44. i 1847.-48.) gdje je djelovao na obrani politi\xc4\x8dke samostalnosti Hrvatske. Godine 1845. imenovan je tajnikom Ugarske dvorske kancelarije, a 1847. savjetnikom Ugarskog namjesni\xc4\x8dkog vije\xc4\x87a._NEWLINE_Potkraj 1848. godine \xc4\x8dlan je izaslanstva koje je bezuspje\xc5\xa1no pregovaralo s predstavnicima ma\xc4\x91arske vlade, a zajedno s banom Jela\xc4\x8di\xc4\x87em zalagao se za pripojenje Hrvatske vojne krajine Banskoj Hrvatskoj. Istodobno postao je savjetnik Ministarstva unutarnjih poslova u Be\xc4\x8du. Godine 1851. vije\xc4\x87nik je Vrhovnog kasacijskog suda, \xc4\x8dlan Dr\xc5\xbeavnog savjeta i tajni savjetnik. Godine 1858. stekao je barunski naslov i kupio vlastelinstvo Bela sa dva dvora i \xc5\xa1umom. _NEWLINE_Nakon obnove ustavnosti 1860. godine zalagao se za sjedinjenje Dalmacije s Hrvatskom te sklapanje saveza Slavena i Ma\xc4\x91ara protiv njema\xc4\x8dke dominacije i za preustroj Austrije u federaciju povijesnih pokrajina._NEWLINE_Odlu\xc4\x8dno se protivio Hrvatsko-ugarskoj nagodbi iz 1868. godine, a nakon \xc5\xa1to je ona ipak sklopljena, povukao se iz javnog \xc5\xbeivota.\n_START_SECTION_\nPrivatni \xc5\xbeivot\n_START_PARAGRAPH_\nGodine 1839. o\xc5\xbeenio se groficom Ivanom Sermage (\xe2\x80\xa0 1878.) s kojom je imao sina Ljudevita, koji je o\xc5\xbeenio groficu Olgu Erd\xc3\xb6dy, i k\xc4\x87er Idu, koja se udala za \xc5\xa1tajerskog plemi\xc4\x87a baruna Alfreda Moscona.'